Diari Oficial de la Generalitat Valenciana


Sumari del DOGV 9880, del 28-06-2024 (2024/6055)

RESOLUCIÓ de 17 de juny de 2024, de la Direcció General de Centres Docents, per la qual es convoquen, per a la Comunitat Valenciana, els Premis Extraordinaris de les Ensenyances Professionals d'Arts Plàstiques i Disseny, corresponents al curs 2023-2024.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9880

Data del DOGV
:   28-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/6055


Data del document
:   17-06-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació

RESOLUCIÓ de 17 de juny de 2024, de la Direcció General de Centres Docents, per la qual es convoquen, per a la Comunitat Valenciana, els Premis Extraordinaris de les Ensenyances Professionals d'Arts Plàstiques i Disseny, corresponents al curs 2023-2024. [2024/6055]  
L'Orde 60/2013, de 12 de juny, de la Conselleria d'Educació, Cultura i Esport (DOGV 7048/18.06.2013), establix per a la Comunitat Valenciana els Premis Extraordinaris d'Ensenyances Professionals d'Arts Plàstiques i Disseny de grau mitjà i superior, com a reconeixement oficial dels mèrits de l'alumnat que ha cursat de manera brillant esta etapa educativa.  
En l'orde esmentada s'indica que, anualment, la conselleria competent en matèria d'educació convocarà estos premis per a l'alumnat que haja finalitzat els seus estudis en el curs acadèmic anterior a la convocatòria.  
L'Orde ECD/1611/2015, de 29 de juliol, per la qual es creen i es regulen els Premis Nacionals al rendiment acadèmic d'Educació Secundària Obligatòria i d'Ensenyances Artístiques Professionals en els àmbits de Música, Dansa, Arts Plàstiques i Disseny, en el seu article 9, indica els requisits dels candidats que podran optar als Premis Nacionals d'Ensenyances Artístiques Professionals.  
Per tot això, en virtut de les competències que em conferix l'article 28 de la Llei 5/1983, de 30 de desembre, del Consell, i fent ús de les competències atribuïdes en el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, resolc:  
  
Primer. Objecte de la convocatòria  
Es convoquen els Premis Extraordinaris de les Ensenyances Professionals d'Arts Plàstiques i Disseny en l'àmbit de la Comunitat Valenciana, corresponents al curs 2023-2024.  
Les bases de la convocatòria figuren com a annex I a esta resolució.  
  
  
Segon. Nombre de premis  
Es podrà concedir un premi extraordinari de grau mitjà i un premi de grau superior per cada família professional.  
  
Tercer. Efectes  
Esta resolució tindrà efecte l'endemà de publicar-se en el Diari Oficial de la Generalitat Valenciana.  
Contra esta resolució, que esgota la via administrativa, es pot interposar recurs contenciós administratiu, davant dels òrgans de la jurisdicció contenciosa administrativa de la Comunitat Valenciana, en el termini de dos mesos comptats a partir de l'endemà de publicar-se, o recurs de reposició, davant del mateix òrgan que l'ha dictada, dins del termini d'un mes, a partir de l'endemà de publicar-se.  
  
València, 17 de juny de 2024.- El director general de Centres Docents: Jorge Cabo Martínez.  
  
  
  
Annex I  
Bases de la convocatòria  
  
Primera. Objecte  
L'objecte d'esta resolució és atorgar un premi extraordinari de grau mitjà i un premi extraordinari de grau superior de les ensenyances professionals d'Arts Plàstiques i Disseny, per família professional, corresponents al curs 2023-2024, per a l'àmbit de la Comunitat Valenciana.  
  
  
Segona. Requisits dels participants  
Podrà optar als Premis Extraordinaris de les Ensenyances Artístiques Professionals d'Arts Plàstiques i Disseny l'alumnat que haja finalitzat els seus estudis en centres educatius de la Comunitat Valenciana, sostinguts amb fons públics o centres privats degudament autoritzats per a impartir estes ensenyances, que reunisquen els requisits següents:  
  
a) Haver finalitzat els seus estudis de cicles formatius d'Arts Plàstiques i Disseny de grau mitjà o de grau superior en el curs acadèmic 2023-2024.  
b) Haver obtingut una qualificació final del cicle igual o superior 8,5.  
  
Tercera. Sol·licituds i termini de presentació  
1. L'alumnat que, reunint els requisits indicats en els apartats anteriors, vulga optar als Premis Extraordinaris d'Arts Plàstiques i Disseny haurà de presentar la documentació que s'indica en este mateix apartat, telemàticament en l'adreça electrònica següent: https://www.gva.es/va/inicio/procedimientos'id\_proc=16556&version=amp, o bé en el centre educatiu en el qual haja finalitzat els seus estudis o per qualsevol dels mitjans previstos en l'article 16.4 de la Llei 39/2015, d'1 d'octubre, del procediment administratiu comú de les administracions públiques, adjuntant:  
a) Instància segons model que es publica com a annex III d'esta convocatòria.  
b) Certificació acadèmica del cicle formatiu d'Arts Plàstiques i Disseny.  
c) Breu curriculum vitae europeu (Europass: https://europa.eu/europass/es/create-europass-cv) amb indicació, si és el cas, dels premis o les beques que haja obtingut i qualssevol altres mèrits que es vulguen al·legar, acompanyats de la fotocòpia compulsada de la documentació acreditativa corresponent.  
d) Documentació identificativa.  
2. El termini per a la presentació de sol·licituds és des de l'1 de setembre de 2024 fins al 30 d'octubre de 2024.  
  
Quarta. Comissió de selecció  
Serà aplicable l'article 5 de l'Orde 60/2013, de 12 de juny, de la Conselleria d'Educació, Cultura i Esport, per la qual es creen i es regulen per a la Comunitat Valenciana els Premis Extraordinaris de les Ensenyances Artístiques Professionals d'Arts Plàstiques i Disseny.  
  
Quinta. Criteris de valoració  
Els criteris de valoració s'aplicaran d'acord amb el que s'establix en l'article 6 de l'Orde 60/2013, de 12 de juny, de la Conselleria d'Educació, Cultura i Esport, per la qual es creen i es regulen per a la Comunitat Valenciana els Premis Extraordinaris de les Ensenyances Artístiques Professionals d'Arts Plàstiques i Disseny respecte al règim de concurrència competitiva. Els quals són els següents:  
1. Els premis es concediran a aquelles persones participants que hagen obtingut la qualificació final més alta del cicle formatiu.  
2. En cas que hi haja empat, este es resoldrà tenint en compte la puntuació més alta obtinguda després de la valoració dels apartats següents:  
2.1. Estudis d'idiomes.  
Als efectes d'acreditació del coneixement d'idiomes es tindran en compte els nivells del Marc Comú Europeu de Referència per a les Llengües. Només es consideraran les certificacions reconegudes oficialment. Es valoraran de la manera següent:  
a) Per cada certificat de nivell A2 o equivalent: 0,2 punts  
b) Per cada certificat de nivell B1 o equivalent: 0,5 punts  
c) Per cada certificat de nivell B2 o equivalent: 0,8 punts  
d) Les persones que hagen cursat amb qualificació positiva un nivell C o equivalent: 1 punt  
Quan siga procedent valorar les certificacions assenyalades en els apartats anteriors, només es considerarà la de nivell superior que presente la persona participant.  
2.2. Estades formatives en l'estranger (amb un màxim de 2 punts en total, per a este apartat).  
Es valorarà amb 0,1 punts cada mes d'estada formativa en l'estranger organitzada per una administració.  
2.3. Formació específica associada a la titulació (amb un màxim de 2 punts en total, per a este apartat).  
Es valorarà amb 0,05 punts cada deu hores de cursos certificats per una administració pública o entitat autoritzada per esta.  
2.4. Altres formacions (amb un màxim de 2 punts en total, per a este apartat). Es valoraran de la manera següent:  
a) Per cada titulació relacionada amb el cicle formatiu cursat: 0,5 punts  
b) Per cada titulació no relacionada amb el cicle formatiu cursat: 0,2 punts  
2.5. Premis en exposicions, concursos o certàmens d'àmbit autonòmic, nacional o internacional (amb un màxim de 2 punts en total, per a este apartat). Es valoraran de la manera següent:  
  
a) Per premis d'àmbit internacional: 1,5 punts (primer premi) i 1 punt (la resta de premis)  
b) Per premis d'àmbit nacional: 1,25 punts (primer premi) i 0,75 punts (la resta de premis)  
c) Per premis d'àmbit autonòmic: 1 punt (primer premi) i 0,5 punts (la resta de premis)  
2.6. Per exposicions individuals o col·lectives. Es valoraran de la manera següent:  
a) Participació en exposicions individuals: un màxim de 0,75 punts.  
b) Participació en exposicions col·lectives: un màxim de 0,75 punts (la puntuació que s'assignarà serà la que resulte de dividir l'atorgada a l'exposició entre el nombre de les persones que exposen).  
3. En el supòsit que persistisca l'empat, la comissió de selecció el dirimirà en funció de la prelació següent:  
L'alumnat participant amb més qualificació en el mòdul d'Obra Final, per al cas de cicles formatius de grau mitjà, o Projecte Integrat o Final, per al cas de cicles formatius de grau superior.  
La persona participant amb més experiència laboral relacionada amb el cicle formatiu cursat, acreditat segons un informe de vida laboral.  
4. No es tindran en compte els mèrits no al·legats pel participant, així com aquells l'acreditació documental dels quals no s'haja aportat de conformitat amb el que disposa esta convocatòria.  
  
5. La comissió de selecció podrà proposar desert algun dels premis en el cas que no hi haja cap sol·licitant amb la puntuació mínima exigida per la base segona, en un determinat grau i família professional.  
  
6. En el cas que el premi corresponent a una família professional quede desert, es podrà concedir a un candidat d'una altra família professional, a proposta motivada de la comissió de selecció.  
  
  
Sexta. Resolució  
1. La comissió de selecció confeccionarà una acta amb la qualificació de cada estudiant presentat a la convocatòria i elaborarà la proposta d'adjudicació provisional dels premis. Els mèrits al·legats pels aspirants es baremaran per la comissió únicament en el cas que es produïsquen empats en la qualificació final del cicle formatiu.  
  
2. Esta proposta d'adjudicació provisional dels premis es farà pública en la pàgina web de la Conselleria d'Educació, Universitats i Ocupació.  
L'alumnat participant podrà reclamar per escrit contra la qualificació obtinguda, mitjançant instància dirigida al president o presidenta de la comissió de selecció, en el termini de cinc dies hàbils a partir de l'endemà d'aquell en què es publiquen les qualificacions en el web de la Conselleria d'Educació, Universitats i Ocupació.  
3. La comissió de selecció elevarà la proposta d'adjudicació dels Premis Extraordinaris d'Ensenyances Artístiques Professionals d'Arts Plàstiques i Disseny de grau mitjà i superior i l'acta de qualificacions finals de tot l'alumnat presentat, perquè la Direcció General de Centres Docents la resolga.  
  
Sèptima. Premis i efectes  
1. D'acord amb la resolució de concessió de premis, que es publicarà en el Diari Oficial de la Generalitat Valenciana, la Conselleria d'Educació, Universitats i Ocupació comunicarà a l'alumnat premiat la data i el lloc en què s'entregaran els premis.  
2. L'alumnat que siga premiat rebrà un diploma a l'excel·lència en el rendiment acadèmic, expedit per la Conselleria d'Educació, Universitats i Ocupació. Així mateix, l'obtenció d'este premi es consignarà, per mitjà d'una diligència específica, en l'expedient acadèmic de l'alumnat amb la denominació Premi Extraordinari d'Ensenyances Artístiques Professionals d'Arts Plàstiques i Disseny.  
3. Addicionalment, la conselleria competent en matèria d'educació promourà que l'alumnat premiat durant cada convocatòria puga realitzar una exposició conjunta amb els projectes desenvolupats en el mòdul d'Obra Final o de Projecte Integrat, i sense perjuí d'altres beneficis que es puguen establir.  
4. L'alumnat que haja obtingut el Premi Extraordinari d'Ensenyances Artístiques Professionals en l'àmbit d'Arts Plàstiques i Disseny a la Comunitat Valenciana, a proposta de la Conselleria d'Educació, Universitats i Ocupació, podrà optar als Premis Nacionals d'Ensenyances Artístiques Professionals del curs corresponent, tal com s'indica en l'Orde ECD/1611/2015, de 29 de juliol.  
  
Octava. Compliment de la normativa de tractament de dades de caràcter personal  
Els centres que participen en esta convocatòria reconeixen expressament el sotmetiment de qualsevol activitat de tractament de dades de caràcter personal a la normativa nacional i de la Unió Europea sobre esta matèria i, en conseqüència, donaran compliment al Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades (pel qual es deroga la Directiva 95/46/CE), així com la Llei 3/2018, de 5 de desembre, de protecció de dades personals i garantia dels drets digitals, en relació amb qualsevol activitat de tractament de les dades de caràcter personal que es produïsca durant el desenvolupament dels premis i, en particular, per al tractament de les dades personals de l'alumnat participant i dels membres dels tribunals.  
  
Les propostes d'adjudicació provisionals es publicaran en el web https://ceice.gva.es. En la publicació d'estes llistes es garantirà la privacitat de les persones que hi consten, per mitjà de procediments d'anonimització de les dades personals, de manera que únicament s'indicarà la inicial del nom i els cognoms i les quatre últimes xifres del DNI, el NIE o el document acreditatiu d'identitat requerit.  
  
Els noms i cognoms de les persones premiades, la família professional a què correspon el premi obtingut i el centre on s'han cursat els estudis es publicaran en el DOGV i, quan corresponga, en compliment de la normativa aplicable, en el portal de transparència de la Generalitat Valenciana. Les publicacions de les dades de les persones aspirants i premiades seran objecte de restriccions si resulten contràries al respecte i la salvaguarda de l'honor o a la intimitat personal o familiar, sempre que estiga previst en la normativa reguladora i se sol·licite de manera justificada per les persones interessades.  
Així mateix, amb base jurídica en el consentiment de la persona interessada (que té el caràcter de revocable), des de la Generalitat es podrà donar difusió dels premis i de les persones premiades a través del web https://ceice.gva.es, de les xarxes socials en les quals la Conselleria i el centre tinguen perfils, i els mitjans de comunicació socials, així com mitjançant la participació en esdeveniments on es faça valdre l'excel·lència de la formació en Ensenyances Artístiques Professionals d'Arts Plàstiques i Disseny.  
Més informació en: https://ceice.gva.es/va/registre-de-tractament-de-dades  
  
Novena. Acceptació de bases  
La presentació de la sol·licitud implica l'acceptació de les bases d'esta convocatòria.  
  
  
  
  
  
Annex II  
Diligència d'obtenció del Premi Extraordinari d'Ensenyances Artístiques Professionals d'Arts Plàstiques i Disseny  
  
  
Diligència per a fer constar que, l'alumnat ...  
amb NIF ... ha obtingut el Premi Extraordinari d'Ensenyances Artístiques Professionals d'Arts Plàstiques i Disseny, conforme al que s'establix en la Resolució de ... de ... de la Conselleria d'Educació, Universitats i Ocupació, per la qual es concedixen els Premis Extraordinaris d'Ensenyances Professionals d'Arts Plàstiques i Disseny corresponents al curs ....  
  
  
En ..., a ... de ... de ...  
Vist i plau  
EL/LA DIRECTOR/A  
  
  
  
  
 EL/LA SECRETARI/ÀRIA  
  
  
  
  
  
FIRMA\_\_\_\_\_\_\_\_\_\_\_\_\_\_\_ FIRMA\_\_\_\_\_\_\_\_\_\_\_\_\_\_\_\_\_